ສະຫາຍ ນາງ ເຈືອງທິມາຍ ກຳມະການກົມການເມືອງ, ເລຂາທິການສູມກາງພັກ, ຫົວໜ້າຄະນະຂົນຂວາຍປະຊາຊົນສູນກາງ
ວກ.ອອນໄລ - ຜົນສຳເລັດຂອງກອງປະຊຸມໃຫຍ່ຜູ້ແທນທົ່ວປະເທດຄັ້ງທີ XII ຂອງພັກກອມມູນິດຫວຽດນາມ ໄດ້ເປັນພື້ນຖານອັນສຳຄັນ ເພື່ອໃຫ້ພັກກອມມູນິດຫວຽດນາມ ສືບຕໍ່ປ່ຽນແປງໃໝ່ຢ່າງຄົບຊຸດ, ຮອບດ້ານ, ສູ້ຊົນພາໃຫ້ປະເທດຫວຽດນາມ ກາຍເປັນປະເທດອຸດສາຫະກຳໂດຍພື້ນຖານ ຕາມທິດທັນສະໄໝໂດຍໄວ. ໜຶ່ງໃນບັນດາໜ້າທີ່ສຳຄັນທີ່ສຸດ ຂອງລະບົບການເມືອງທັງໝົດ ແລະ ຂອງວຽກງານຂົນຂວາຍປະຊາຊົນແມ່ນ ນຳເອົາມະຕິກອງປະຊຸມໃຫຍ່ຜູ້ແທນທົ່ວປະເທດ ຄັ້ງທີ XII ຂອງພັກ ເຂົ້າສູ່ຊີວິດສັງຄົມ.
1. ໃນຊຸມປີທີ່ຜ່ານມາ, ພາຍໃຕ້ການນຳພາຂອງພັກ, ຄວາມພະຍາຍາມສູ້ຊົນຂອງລະບົບການເມືອງທັງໝົດ, ຂອງທົ່ວປວງຊົນ ທົ່ວກອງທັບ, ຫວຽດນາມໄດ້ບັນລຸຜົນສຳເລັດອັນສຳຄັນຫຼາຍຢ່າງ. ປະເທດກຳລັງຢືນຕໍ່ໜ້າກາລະໂອກາດອັນສະດວກທີ່ສຸດ ແຕ່ກໍ່ຕ້ອງປະເຊີນໜ້າກັບຄວາມຫຍຸ້ງຍາກ ແລະ ສິ່ງທ້າທາຍຫຼາຍປະການ. ສະພາບການໂລກ ແລະ ພາກພື້ນປ່ຽນແປງຢ່າງເລິກເຊິ່ງ ໄວວາ, ຫັນປ່ຽນຢ່າງສັບສົນ ຄາດຄະເນໄດ້ຍາກ; ສົງຄາມ, ການປະທະກັນທາງດ້ານຊົນເຜົ່າ ສາສະໜາ, ການກໍ່ການຮ້າຍ, ການພິພາດຊ່ວງຊິງກັນດ້ານອະທິປະໄຕ ເຂດແດນ ແລະ ຊັບພະຍາກອນ, ພິເສດແມ່ນການພິພາດດ້ານອະທິປະໄຕໃນເຂດທະເລ ໝູ່ເກາະທະເລ ນັບມື້ນັບເພີ່ມຂຶ້ນໃນທະເລຕາເວັນອອກ ແລະ ກົນອຸບາຍ ການເຄື່ອນໄຫວຂອງບັນດາອິດທິກຳລັງປໍລະປັກ ທີ່ຕ້ານຢັນທຳລາຍພັກ, ລັດ, ລະບົບການເມືອງ, ນາບຂູ່ໂດຍກົງຕໍ່ສັນຕິພາບ, ສະຖຽມລະພາບ ແລະ ຜືນແຜ່ນດິນອັນຄົບຖ້ວນຂອງຫວຽດນາມ.
ປີ 2016 ເປັນປີທີ່ມີການຈັດຕັ້ງບັນດາເຫດການອັນສຳຄັນຍິ່ງຂອງປະເທດ, ເປັນປີທຳອິດແຫ່ງການຜັນຂະຫຍາຍປະຕິບັດ ມະຕິກອງປະຊຸມໃຫຍ່ຜູ້ແທນທົ່ວປະເທດຄັ້ງທີ XII ຂອງພັກ ດ້ວຍບັນດານະໂຍບາຍຄວາມຕັດສິນຕົກລົງທີ່ສຳຄັນ ເຊິ່ງໄດ້ຂີດໝາຍບາດກ້າວພັດທະນາດ້ານທິດສະດີ ແລະ ສືບຕໍ່ຢັ້ງຢືນຄວາມສາມາດນຳພາ ແລະ ກຳອຳນາດຂອງພັກ. ບັນດາຜົນສຳເລັດອັນໃຫຍ່ຫຼວງ ມີຄວາມໝາຍປະຫວັດສາດຂອງ 30 ປີ ແຫ່ງການປ່ຽນແປງໃໝ່ທີ່ຜ່ານມານັ້ນ ໄດ້ສ້າງປະຖົມປັດໃຈ ພື້ນຖານອັນສຳຄັນ, ສ້າງທ່າ ແລະ ກຳລັງແຮງໃໝ່ ໃຫ້ແກ່ປະເທດສືບຕໍ່ປ່ຽນແປງໃໝ່ ແລະ ຈະເລີນພັດທະນາ.
ເພື່ອປະຕິບັດເປົ້າໝາຍ, ໜ້້າທີ່ທີ່ໄດ້ລະບຸໃນມະຕິກອງປະຊຸມໃຫຍ່ຄັ້ງທີ XII ຢ່າງສຳເລັດມີໄຊ, ວຽກງານຂົນຂວາຍປະຊາຊົນຕ້ອງເປັນຄວາມຮັບຜິດຊອບຂອງລະບົບການເມືອງທັງໝົດ, ໃນນັ້ນ, ພັກທັງເປັນຜູ້ປະຕິບັດວຽກງານຂົນຂວາຍປະຊາຊົນໂດຍກົງ, ທັງນຳພາອຳນາດການປົກຄອງ, ແນວໂຮມປະເທດຊາດ ແລະ ອົງຄະນະປະຊາຊົນ ປະຕິບັດ. ການປັບປຸງ ແລະເພີ່ມທະວີສາຍພົວພັນລະຫວ່າງພັກ ກັບປະຊາຊົນ ກໍ່ຄືວຽກງານຂົນຂວາຍປະຊາຊົນຂອງພັກ, ລັດ ແລະ ຂອງລະບົບການເມືອງ ນັບມື້ນັບມີຄວາມສຳຄັນ ແລະ ຈຳເປັນຮີບດ່ວນ. ປະທານ ໂຮ່ຈີມິນ ໄດ້ຊີ້ແຈ້ງວ່າ: “ປະເທດເອົາປະຊາຊົນເປັນກົກຮາກ. ໃນການຕໍ່ຕ້ານ, ສະຖາປະນາປະເທດຊາດ ປະຊາຊົນເປັນກຳລັງຕົ້ນຕໍ”(1), “ໄຊຊະນະຂອງການປະຕິວັດແມ່ນຍ້ອນການສູ້ຊົນເສຍສະຫຼະ ແລະ ປັນຍາສະຫຼາດ ປະດິດສ້າງຂອງປະຊາຊົນ... ນັບເປັນລ້ານໆ ຄົນ”(2) “ເຮັດຫຍັງກໍ່ຕ້ອງມີມະຫາຊົນ. ບໍ່ມີມະຫາຊົນແມ່ນບໍ່ເຮັດໄດ້”(3) “ສິດອຳນາດ ແລະ ກຳລັງລ້ວນແຕ່ຢູ່ນຳປະຊາຊົນ”(4), “ການຂົນຂວາຍປະຊາຊົນສຳຄັນທີ່ສຸດ. ການຂົນຂວາຍປະຊາຊົນບໍ່ດີຈະເຮັດວຽກໃດກໍ່ບໍ່ດີຄືກັນ. ການຂົນຂວາຍປະຊາຊົນດີ ຈະເຮັດວຽກໃດກໍ່ໄດ້ຮັບຜົນສຳເລັດ”(5). ຄຳສັ່ງສອນເທິງນີ້ຂອງປະທານໂຮ່ຈີມິນ ໄດ້ຜ່ານເວລາເຄິ່ງສະຕະວັດກວ່າແລ້ວ ແຕ່ຍັງມີຄຸນຄ່າຢູ່.
ໃນແຕ່ລະໄລຍະປະຫວັດສາດຂອງການປະຕິວັດ, ວຽກງານຂົນຂວາຍປະຊາຊົນຂອງພັກມີເນື້ອໃນ, ວິທີການທີ່ແຕກຕ່າງກັນ, ແຕ່ລ້ວນແຕ່ແນໃສ່ເປົ້າໝາຍສຸດທ້າຍຄື ເພື່ອຄວາມສົມບູນພູນສຸກຂອງປະຊາຊົນ, ຂົນຂວາຍປະຊາຊົນທຸກຊັ້ນຄົນເຂົ້າຮ່ວມບັນດາຂະບວນການປະຕິວັດຢ່າງຕັ້ງໜ້າ, ແຂ່ງຂັນຮັກຊາ, ເພີ່ມທະວີກຸ່ມກ້ອນມະຫາສາມັດຄີປວງຊົນທັງຊາດ, ປັບປຸງ ແລະ ເພີ່ມທະວີສາຍພົວພັນອັນສະໜິດແໜ້ນລະຫວ່າງພັກກັບປະຊາຊົນ.
ເພື່ອກຳນົດແຈ້ງພາລະບົດບາດ, ຄວາມສຳຄັນຂອງວຽກງານຂົນຂວາຍປະຊາຊົນ ໃນສະພາບການໃໝ່, ຄະນະບໍລິຫານງານສູນກາງ, ກົມການເມືອງ, ຄະນະເລຂາທິການສູນກາງພັກ ໄດ້ປະກາດໃຊ້ມະຕິ, ກົດລະບຽບ, ຄຳສັ່ງຕ່າງໆ ກ່ຽວກັບວຽກງານຂົນຂວາຍປະຊາຊົນ, ຄືກົມການເມືອງສູນກາງພັກຊຸດທີ X ໄດ້ປະກາດໃຊ້ “ກົດລະບຽບກ່ຽວກັບວຽກງານຂົນຂວາຍປະຊາຊົນ ຂອງລະບົບການເມືອງ”; ຄະນະບໍລິຫານງານສູນກາງພັກ ຊຸດທີ XI ໄດ້ປະກາດໃຊ້ ມະຕິສະບັບເລກທີ 25-NQ/TW, ວັນທີ 3 ມິຖຸນາ 2013, ກ່ຽວກັບ “ເພີ່ມທະວີ ແລະ ປ່ຽນແປງໃໝ່ ການນຳພາຂອງພັກ ຕໍ່ກັບວຽກງານຂົນຂວາຍປະຊາຊົນໃນສະພາບການໃໝ່”; ກົມການເມືອງສູນກາງພັກໄດ້ປະກາດໃຊ້ ມະຕິສະບັບເລກທີ 217-QĐ/TW, ວັນທີ 12 ທັນວາ 2013, ວ່າດ້ວຍ “ກົດລະບຽບກ່ຽວກັບການຕິດຕາມກວດກາ ແລະ ວິຈານສັງຄົມຂອງແນວໂຮມປະເທດຊາດຫວຽດນາມ ແລະ ບັນດາອົງການຈັດຕັ້ງການເມືອງ - ສັງຄົມ” ແລະ ມະຕິຕົກລົງສະບັບເລກທີ 218-QĐ/TW, ວັນທີ 12 ທັນວາ 2013 “ກຳນົດກ່ຽວກັບການທີ່ແນວໂຮມປະເທດຊາດຫວຽດນາມ, ອົງການຈັດຕັ້ງການເມືອງ - ສັງຄົມ ແລະ ປະຊາຊົນ ເຂົ້າຮ່ວມການປະກອບຄຳເຫັນເພື່ອກໍ່ສ້າງພັກ, ກໍ່ສ້າງອຳນາດການປົກຄອງ”... ໄດ້ສະແດງໃຫ້ເຫັນເຖິງຄວາມຕັດສິນໃຈປ່ຽນແປງໃໝ່ວຽກງານຂົນຂວາຍປະຊາຊົນຂອງພັກ, ຍົກສູງຄວາມສາມາດນຳພາ, ກຳລັງແຮງສູ້ຮົບຂອງພັກ, ປະສິດທິຜົນແຫ່ງການຄຸ້ມຄອງຂອງລັດ ຢ່າງບໍ່ຢຸດຢັ້ງ, ປະກອບສ່ວນເຂົ້າໃນການກໍ່ສ້າງພັກ, ກໍ່ສ້າງອຳນາດການປົກຄອງໃຫ້ປອດໃສຂາວສະອາດ ໝັ້ນຄົງເຂັ້ມແຂງ.
ໂດຍໝູນໃຊ້ຢ່າງມີຫົວຄິດປະດິດສ້າງ ແນວຄິດໂຮ່ຈີມິນ ແລະ ທັດສະນະຂອງພັກ ກ່ຽວກັບວຽກງານຂົນຂວາຍປະຊາຊົນ, ໃນເວລາທີຜ່ານມາ, ເປັນຕົ້ນແມ່ນໃນໄລຍະ 2010 - 2015, ຂະບວນການແຂ່ງຂັນ “ຂົນຂວາຍປະຊາຊົນເກັ່ງ” ທີ່ໄດ້ຄະນະພັກ, ອຳນາດການປົກຄອງ, ອົງຄະນະມະຫາຊົນຊີ້ນຳແລະ ຈັດຕັ້ງປະຕິປັດຢ່າງມີປະສິດທິຜົນ. ມີຫຼາຍຕົວແບບດີ, ວິທີເຮັດດີ ປະດິດສ້າງ ໄດ້ຮັບການຜັນຂະຫບາຍເຂົ້າສູ່ຄວາມເປັນຈິງແຫ່ງຊີວິດສັງຄົມ. ປີ 2010 ມີ 200.000 ຕົວແບບ, ແບບຢ່າງດີເດັ່ນ ມາເຖິງປັດຈຸປັນໄດ້ເພີ່ມຂຶ້ນເປັນ 400.000 ຕົວແບບ, ແບບຢ່າງ “ຂົນຂວາຍປະຊາຊົນເກັ່ງ” ໃນທົ່ວປະເທດ ເຊິ່ງໄດ້ແຜ່ລາມເຂົ້າໃນທຸກຂົງເຂດຂອງຊີວິດສັງຄົມ. ວຽກງານຂົນຂວາຍປະຊາຊົນໄດ້ປະກອບສ່ວນປຸກລະດົມໃຫ້ປະຊາຊົນທຸກຊັ້ນຄົນສາມັກຄີກັນ, ປະຕິດບັດບັນດາເປົ້າໝາຍ, ແຜນຍຸດທະສາດພັດທະນາເສດຖະກິດ - ສັງຄົມ ຂອງທົ່ວປະເທດຢ່າງສຳເລັດມີໄຊ.
2 - ປີ 2016 ເປັນປີທີ່ມີຄວາມໝາຍສຳຄັນທີ່ສຸດ, ເປັນປີທີ່ທຳອິດທີ່ທົ່ວພັກ, ທົ່ວປວງຊົນປະຕິບັດມະຕິກອງປະຊຸມໃຫຍ່ ຄັ້ງທີ XII ຂອງພັກ ດ້ວຍ 6 ໜ້າທີ່ຈຸດໜັກໃຈກາງ, ສືບຕໍ່ປະຕິບັດມະຕິກອງປະຊຸມສູນກາງພັກເທື່ອທີ 4 ສະໄໝທີ XI ວ່າດ້ວຍ “ບາງບັນຫາອັນຮີບດ່ວນກ່ຽວກັບການກໍ່ສ້າງພັກ ໃນປັດຈຸບັນ” ຕິດກັບການປະຕິບັດບັນດາໜ້າທີ່ການເມືອງ ຂອງວຽກງານຂົນຂວາຍປະຊາຊົນຂອງພັກ ໃນສະພາບການໃໝ່. ກ່າວປາໄສທີ່ພິທີອັດກອງປະຊຸມໃຫຍ່ຄັ້ງທີ XII ຂອງພັກ, ສະຫາຍເລຂາທິການໃຫຍ່ ຫງວຽນຝູຈ້ອງ ໄດ້ເນັ້ນວ່າ: “ຕ້ອງໃກ້ຊິດປະຊາຊົນ, ເຄົາລົບນັບຖືປະຊາຊົນ, ເພື່ອປະຊາຊົນ, ຕິດຕາມໃກ້ຊິດກັບພາກພຶດຕິກຳ, ເວົ້າໄປຄຽງຄູ່ກັບເຮັດ, ສຳເລັດໜ້າທີ່ທີ່ໄດ້ຮັບມອບໝາຍເປັນຢ່າງດີ, ປະກອບສ່ວນເຂົ້າໃນການປະຕິບັດ ມະຕິກອງປະຊຸມໃຫຍ່ ຄັ້ງທີ XII ຂອງພັກ ຢ່າງສຳເລັດມີໄຊ”; ຕ້ອງຖືເອົາວຽກງານຂົນຂວາຍປະຊາຊົນເປັນ “ໜ້າທີ່ທີ່ສຳຄັນຍິ່ງ” ຂອງພັກ, ເພາະວ່າມັນເປັນປັດໃຈສຳຄັນທີ່ປະກອບສ່ວນເຂົ້າໃນການປັບປຸງສາຍພົວພັນແບບເລືອດເນື້ອ ລະຫວ່າງພັກກັບປະຊາຊົນ; ເພີ່ມພູນຄູນສ້າງຄວາມຜູກພັນສະໜິດແໜ້ນ ລະຫວ່າງພັກກັບປະຊາຊົນ ຢ່າງເປັນປະຈຳ, ແມ່ນຄຸນສົມບັດອັນປະເສີດເລີດລ້ຳ, ດີງາມ, ຫຼັກແຫຼ່ງ ທີ່ສະແດງໃຫ້ເຫັນເຖິງທາດແທ້ ແລະ ກຳລັງຊີວິດຂອງພັກ.
ສະພາບການໃໝ່ໄດ້ວາງໜ້າທີ່ອັນໜັກໜ່ວງທີ່ສຸດອອກມາໃຫ້ແກ່ວຽກງານຂົນຂວາຍປະຊາຊົນ, ມັນຮຽກຮ້ອງໃຫ້ວຽກງານຂົນຂວາຍປະຊາຊົນ ແລະ ຖັນແຖວພະນັກງານເຮັດວຽກງານຂົນຂວາຍປະຊາຊົນ ຕ້ອງສຸມໃສ່ປະຕິບັດບັນດາໜ້າທີ່ຈຸດໜັກໃຈກາງ ໃນປີ 2016 ແລະ ໃນສະໄໝ 2016 - 2020 ຄືດັ່ງລຸ່ມນີ້:
ທີໜຶ່ງ, ປະກອບສ່ວນພ້ອມກັບບັນດາອົງການຮັບຜິດຊອບເພື່ອເປັນເສນາທິການໃຫ້ແກ່ການຈັດຕັ້ງເຊື່ອມຊືມມະຕິກອງປະຊຸມໃຫຍ່ຄັ້ງທີ XII ຂອງພັກ ຢ່າງເລິກເຊິ່ງກວ້າງຂວາງ, ໃນນັ້ນມີເນື້ອໃນກ່ຽວກັບວຽກງານຂົນຂວາຍປະຊາຊົນຂອງພັກ; ກໍ່ສ້າງ ແລະປະກາດໃຊ້ໂຄງການປະຕິບັດມະຕິກອງປະຊຸມໃຫຍ່ຄັ້ງທີ XII ຂອງພັກ ກ່ຽວກັບວຽກງານຂົນຂວາຍປະຊາຊົນ.
ທີສອງ, ເປັນເສນາທິການໃຫ້ແກ່ພັກ ກ່ຽວກັບວຽກງານນຳພາລະບົບການເມືອງ ແລະ ປະຊາຊົນທຸກຊັ້ນຄົນປະຕິບັດສາມເປົ້າໝາຍ, ໜ້າທີ່ທີ່ສຳຄັນ ຂອງວຽກງານຂົນຂວາຍປະຊາຊົນ ໃນສະພາບການໃໝ່ ໃຫ້ໄດ້ຮັບປະສິດທິຜົນ, ນັ້ນແມ່ນ: ປັບປຸງຄວາມເຊື່ອຖືຂອງປະຊາຊົນຕໍ່ກັບພັກ, ເພີ່ມທະວີກຸ່ມກ້ອນມະຫາສາມັກຄີປວງຊົນທັງຊາດ ແລະ ສາຍພົວພັນສະໜິດແໜ້ນ ລະຫວ່າງພັກກັບປະຊາຊົນ; ເຕົ້າໂຮມ, ຂົນຂວາຍປະຊາຊົນປະຕິບັດແຜນນະໂຍບາຍ, ແນວທາງຂອງພັກ ແລະ ນະໂຍບາຍ, ກົດໝາຍຂອງລັດ ໃຫ້ໄດ້ຮັບຜົນດີ; ເສີມຂະຫຍາຍກຳລັງແຮງອັນໃຫຍ່ຫຼວງຂອງປະຊາຊົນ, ສ້າງເປັນຂະບວນການປະຕິວັດອັນກ້ວາງຂວາງ ເພື່ອກໍ່ສ້າງ ແລະ ປົກປັກຮັກສາປະເທດຊາດ.
ທີສາມ, ປະກອບສ່ວນເຂົ້າໃນການໃຫ້ຄຳປຶກສາແກ່ການປ່ຽນແປງໃໝ່ແບບວິທີນຳພາຂອງພັກ ຕໍ່ວຽກງານຂົນຂວາຍປະຊາຊົນ ໃນເງື່ອນໄຂພັດທະນາເສດຖະກິດຕະຫຼາດຕາມທິດສັງຄົມນິຍົມ ແລະ ເຊື່ອມໂຍງສາກົນ. ກໍ່ສ້າງຖັນແຖວພະນັກງານ, ສະມາຊິກພັກຕ້ອງມີຄວາມເຊື່ອໝັ້ນປະຊາຊົນ, ເຄົາລົບນັບຖືປະຊາຊົນ, ໃກ້ຊິກຕິດພັນກັບປະຊາຊົນ, ເຂົ້າໃຈປະຊາຊົນ, ຮຽນຮູ້ນຳປະຊາຊົນ, ອິງໃສ່ປະຊາຊົນ ແລະ ມີຄວາມຮັບຜິດຊອບຕໍ່ປະຊາຊົນ. ພ້ອມທັງ ປະກອບສ່ວນເຂົ້າໃນການແກ້ໄຂຄວາມຂັດເຄືອງໃຈ, ຄຳສະເໜີທີ່ສົມເຫດສົມຜົນຂອງປະຊາຊົນ ໃຫ້ໄດ້ຢ່າງທັນການ ແລະມີປະສິດທິຜົນ.
ທີສີ່, ປະກອບສ່ວນເຂົ້າໃນການໃຫ້ຄຳປຶກສາແກ່ການນຳພາການຫັນແນວທາງ, ແຜນນະໂຍບາຍຂອງພັກ ເປັນນະໂຍບາຍ, ກົດໝາຍທີ່ສອດຄ່ອງກັບສະພາບຕົວຈິງ ແລະ ຕອບສະໜອງຜົນປະໂຫຍດ, ຄວາມມຸ່ງມາດປາດຖະໜາອັນຊອບທຳ ຂອງປະຊາຊົນ. ສືບຕໍ່ຫັນສາຍພົວພັນ “ພັກນຳພາ, ລັດຄຸ້ມຄອງ, ປະຊາຊົນເປັນເຈົ້າ” ແລະ ທິດນຳ “ປະຊາຊົນຮູ້, ປະຊາຊົນປຶກສາຫາລື, ປະຊາຊົນປະຕິບັດ, ປະຊາຊົນຕິດຕາມກວດກາ” ໃຫ້ເປັນນິຕິກຳ.
ທີ່ຫ້າ, ໃຫ້ຄຳປຶກສາແກ່ການນຳພາ, ເພີ່ມທະວີ ແລະ ປ່ຽນແປງໃໝ່, ຍົກສູງຄຸມນະພາບ, ປະສິດທິຜົນ ໃນວຽກງານຂົນຂວາຍປະຊາຊົນ ຂອງບັນດາອົງການຈັດຕັ້ງແຫ່ງລັດ; ປະຕິບັດເປັນຢ່າງດີ ກົດລະບຽບກ່ຽວກັບການຂົນຂວາຍປະຊາຊົນຂອງລະບົບການເມືອງ; ເອົາໃຈໃສ່ການກໍ່ສ້າງ, ບຳລຸງກໍ່ສ້າງຖັນແຖວພະນັກງານທີ່ຮັບຜິດຊອບສະເພາະວຽກງານຂົນຂວາຍປະຊາຊົນ.
ທີຫົກ, ໃຫ້ຄຳປຶກສາແກ່ການສະຫລຸບສັງລວມຜົນການປະຕິບັດມະຕິຂອງສູນກາງພັກ, ຄຳສະຫລຸດ, ມະຕິຕົກລົງຂອງກົມການເມືອງ, ຄະນະເລຂາທິການສູນກາງພັກ ແລະ ການສະຫລຸບເບື້ອງຕົ້ນຜົນການປະຕິບັດມະຕິສະເພາະກ່ຽວກັບວຽກງານຂົນຂວາຍປະຊາຊົນ.
ທີເຈັດ, ໃກ້ຊິດຕິດແທດກັບຮາກຖານ, ກຳແໜ້ນສະພາບການປະຊາາຊົນ, ເປັນຕົ້ນແມ່ນຄວາມຄິດຈິດໃຈ, ຄວາມມຸ່ງມາດປາດຖະໜາ, ຂໍ້ສະເໜີທີ່ສົມເຫດສົມຜົນຂອງປະຊາຊົນ ເພື່ອສ່ອງແສງ ແລະ ໃຫ້ຄຳປຶກສາ ຊ່ວຍໃຫ້ສູນກາງພັກ ນຳພາ, ຊີ້ນຳ, ແກ້ໄຂຢ່າງທັນການ, ໃນນັ້ນມີສະພາບການກ່ຽວກັບວຽກງານຊາວນາ, ແມ່ຍິງ, ຊົນເຜົ່າ, ສາສະໜາ, ກຳມະກອນ, ສະພາບການຂອງນັກສຶກສາ, ຊາວໜຸ່ມ, ຖັນແຖວປັນຍາຊົນ, ນັກທຸລະກິດ...
ໃນຂະບວນວິວັດແຫ່ງການຈັດຕັ້ງປະຕິບັດບັນດາໜ້າທີ່ຈຸດສຸມທີ່ໄດ້ກ່າວເທິງນີ້ ຕ້ອງເຊື່ອມຊືມຢ່າງເລິກເຊິ່ງບັນດາທັດສະນະຊີ້ນຳຂອງພັກ ຕໍ່ກັບວຽກງານຂົນຂວາຍປະຊາຊົນ ໃນສະພາບການໃໝ່ ທີ່ລະບຸໃນມະຕິສະບັບເລກທີ 25-NQ/TW, ນັ້ນແມ່ນ:
- ການປະຕິວັດແມ່ນເປັນພາລະກິດຂອງປະຊາຊົນ, ໂດຍປະຊາຊົນ, ເພື່ອປະຊາຊົນ; ປະຊາຊົນເປັນເຈົ້າຂອງ, ປະຊາຊົນເປັນເຈົ້າ. ກຳລັງໜຸນຊຸກຍູ້ຂະບວນການປະຊາຊົນ ແມ່ນເສີມຂະຫຍາຍສິດເປັນເຈົ້າ, ຕອບສະໜອງຜົນປະໂຫຍດອັນແທດຈິງຂອງປະຊາຊົນ; ສົມທົບຢ່າງກົມກຽວລະຫວ່າງບັນດາຜົນປະໂຫຍດ; ຜົນປະໂຫຍດຕ້ອງໄປຄຽງຄູ່ກັບພັນທະພົນລະເມືອງ; ເອົາໃຈໃສ່ເຖິງຜົນປະໂຫຍດໂດຍກົງຂອງປະຊາຊົນ; ລະດົມກຳລັງແຮງຂອງປະຊາຊົນຕ້ອງໄປຄຽງຄູ່ກັບບຳລຸງກຳລັງຂອງປະຊາຊົນ; ອັນໃດທີ່ມີຜົນປະໂຫຍດໃຫ້ແກ່ປະຊາຊົນແມ່ນຕ້ອງປະຕິບັດຢ່າງສຸດຄວາມສາມາດ, ອັນໃດທີ່ເປັນຜົນຮ້າຍໃຫ້ແກ່ປະຊາຊົນແມ່ນຕ້ອງຫຼີກລ່ຽງບໍ່ເຮັດຢ່າງເດັດຂາດ.
- ແບບວິທີນຳພາວຽກງານຂົນຂວາຍປະຊາຊົນຂອງພັກຕ້ອງຕິດກັບວຽກງານກໍ່ສ້າງພັກ, ລັດ ໃຫ້ມີຄວາມປອດໃສຂາວສະອາດ ໝັ້ນຄົງເຂັ້ມແຂງ. ທຸກທັດສະນະ, ແຜນນະໂຍບາຍຂອງພັກ, ກົດໝາຍຂອງລັດ ຕ້ອງສອດຄ່ອງກັບຜົນປະໂຫຍດຂອງປະຊາຊົນ, ໂດຍປະຊາຊົນ, ເພື່ອປະຊາຊົນ. ພະນັກງານ, ສະມາຊິກພັກ, ລັດຖະກອນແຕ່ລະຄົນ ຕ້ອງເປັນແບບຢ່າງເພື່ອໃຫ້ປະຊາຊົນເຊື່ອໝັ້ນ ແລະ ປະຕິບັດຕາມ.
- ວຽກງານຂົນຂວາຍປະຊາຊົນແມ່ນຄວາມຮັບຜິດຊອບ ຂອງລະບົບການເມືອງທັງໝົດ, ຂອງພະນັກງານ, ສະມາຊິກພັກ, ລັດຖະກອນ, ສະມາຊິກຊາວໜຸ່ມ, ສະມາຊິດຂອງບັນດາອົງການຈັດຕັ້ງປະຊາຊົນ, ພະນັກງານ ນັກຮົບຂອງກຳລັງປະກອບອາວຸດ. ໃນນັ້ນ, ພັກເປັນຜູ້ນຳພາ, ອຳນາດການປົກຄອງເປັນຜູ້ຈັດຕັ້ງປະຕິບັດ, ແນວໂຮມປະເທດຊາດ ແລະ ອົງຄະນະປະຊາຊົນ ເປັນເສນາທິການ ແລະ ເປັນກຳລັງຫຼັກແຫຼ່ງ.
- ລັດຈະສືບຕໍ່ຫັນກົນໄກ “ພັກນຳພາ, ລັດຄຸ້ມຄອງ, ປະຊາຊົນເປັນເຈົ້າ” ເປັນນິຕິກຳ ເປັນລະບຽບກົດໝາຍ ຂໍ້ກຳນົດ ເພື່ອໃຫ້ບັນດາອົງການຈັດຕັ້ງໃນລະບົບການເມືອງ, ພະນັກງານ, ສະມາຊິກພັກ, ລັດຖະກອນ ແລະ ພະນັກງານ ນັກຮົບໃນກຳລັງປະກອບອາວຸດ ດຳເນີນປະຕິບັດວຽກງານຂົນຂວາຍປະຊາຊົນ; ບັນດາຮູບການເຕົ້າໂຮມປະຊາຊົນຕ້ອງອຸດົມສົມບຸນ, ຫຼາຍຮູບຫຼາຍແບບ, ມີວິທະຍາສາດ ແລະ ມີປະສິດທິຜົນ.
ວຽກງານຂົນຂວາຍປະຊາຊົນເປັນເນື້ອໃນທີ່ສຳຄັນແນໃສ່ປະກອບສ່ວນເຂົ້າໃນການກໍ່ສ້າງພັກໃຫ້ມີຄວາມປອດໃສຂາວສະອາດ, ເຂັ້ມແຂງ, ຍົກສູງຄວາມສາມາດໃນການນຳພາ ແລະ ກຳລັງແຮງສູ້ຮົບຂອງພັກ. ວຽກງານຂົນຂວາຍປະຊາຊົນຕ້ອງສືບຕໍ່ປ່ຽນແປງໃໝ່ ໃນເງື່ອນໄຂເສດຖະກິດຕະຫຼາດຕາມທິດສັງຄົມນິຍົມ ແລະ ເຊື່ອມໂຍງສາກົນ. ຍິ່ງກວ່າເວລາໃດໝົດ, ຖັນແຖວບັນດາຜູ້ປະຕິບັດວຽກງານຂົນຂວາຍປະຊາຊົນ ຕ້ອງສືບຕໍ່ເຊື່ອມຊືມຢ່າງເລິກເຊິ່ງ, ຍົກສູງຈິດໃຈ, ຈິດສຳນຶກ, ຄວາມຮັບຜິດຊອບ, ສູ້ຊົນສຳເລັດບັນດາໜ້າທີ່ຈຸດໜັກໃຈກາງ ຂອງວຽກງານຂົນຂວາຍປະຊາຊົນໃນປີ 2016 ແລະ ໃນໄລຍະ 2016 - 2020 ຢ່າງຈົບງາມ ຕາມຈິດໃຈຂອງກອງປະຊຸມໃຫຍ່ຄັ້ງທີ XII ຂອງພັກ. ຕັ້ງໜ້າໃຫ້ຄຳປຶກສາທີ່ດີແກ່ຄະນະພັກ, ອຳນາດການປົກຄອງ ໃນການນຳພາ ແລະ ຈັດຕັ້ງປະຕິບັດມະຕິກອງປະຊຸມໃຫຍ່ຄັ້ງທີ XII ຂອງພັກ ກ່ຽວກັບວຽກງານຂົນຂວາຍປະຊາຊົນ ຢ່າງມີປະສິດທິຜົນ, ປະກອບສ່ວນເຂົ້າໃນການປະຕິບັດບັນດາເປົ້າໝາຍທີ່ກອງປະຊຸມໄດ້ວາງອອກ ຢ່າງສຳເລັດມີໄຊ./.
ໂດຍ ເຈືືອງທິມາຍ,
ກຳມະການກົມການເມືອງ, ເລຂາທີການສູມກາງພັກ,
ຫົວໜ້າຄະນະຂົນຂວາຍປະຊາຊົນສູນກາງພັກ
-------------------------------
* ບົດນີ້ໄດ້ລົງພິມໃນວາລະສານກອມມູນິດ ສະບັບທີ 882 (ເດືອນເມສາ 2016)
(1) ໂຮ່ຈີມິນ: ນິພົນຄົບຊຸດ, ສຳນັກພິມຈຳໜ່າຍ ການເມືອງແຫ່ງຊາດ-ຊື້ເທິດ, ຮ່າໂນ້ຍ, 1996, ເຫຼັ້ມທີ 5, ໜ້າ 409.
(2) ໂຮ່ຈີມິນ: ໜັງສືທີ່ໄດ້ແນະນຳ, ເຫຼັ້ມທີ 11, ໜ້າ 372.
(3) ໂຮ່ຈີມິນ: ໜັງສືທີ່ໄດ້ແນະນຳ, ເຫຼັ້ມທີ 12, ໜ້າ 212.
(4), (5) ໂຮ່ຈີມິນ: ໜັງສືທີ່ໄດ້ແນະນຳ, ເຫຼັ້ມທີ 5, ໜ້າ 698, 700.